Olih : Putu Widnyana
Suba biasa anake ngorahang, kewehan miara bandingang teken ngae nyumu. Sakewala len buka satuane ane jani. Adi jeg patuh kewehne ngae nyumu kalawanin miara? Inget dugase ento, kenken rasayang kewehe numtuman perabot gambelan apang dadi genep madan abarung.
Mula sangkaning pasuecan Ida Sesuhunan sane malinggih ring Pura Pesimpangan, baan olas mase Jro Pande uling Tihingan ngemaang nganggeh. Ulian perabot asibak anggon modal ngalih gae ka Nusa Dua, madasar baan kabisan magambel, pang telu ane aminggu luas noris ngiring Ida Bagus Aji uli Geria Batuan.
Dina Anggara dugase ento suba makire jam nem sanja, becat sepan Pekak Ari nongkrak sepeda di jaban purane. Uli tuni suba parkir treke ngantosang. “Gelisin kidik Ru, sampun telat niki, takut nyanan komplin tamune” keto nengkik Tut Nik, sopir treke, sambilanga negul terpal di bedag trekne jejeh nyanan tuun ujan di jalan.
Tusing masaut Pekak Ari, iteh ipun saksak-siksik ngalihin sereg di kantong bajune apang enggalan nyidaang mukak pintu nyemak perabot ane lakar aba luas noris ka Kawasan BTDC Nusa Dua. Sakaukud teka timpalne marengin. Makedekan sambilang menekang perabot ka duur treke. Suba genep, ngenggalang Pekak Doyok ngetek sekaane, ada ajak limolas diri, suba makejang majukjuk ba duur treke. Lantas treke majalan.
Grejag-grejog pajalan treke misi muatan baat. Kranang-krining munyin don gendere mapalu. Grangang-grengeng sekaane ngorta kangin kauh sambilanga makedekan nyadcad sarungne Pekak Epa mapludutan tusing taen materik. Buka keto geginane sabilang lakar luas noris. Makejang bungah liang ngenarang anak liwat di margane sambilang mamaca reklame di sisin tokone.
Ulian iteh makedekan, tusing karasa saget treke suba neked di hotel ane katuju. Enggal-enggal sekaa gonge nuunang perabot gambelane kajanga ka wantilan tongosne lakar magambel. Ditu para torise uli makudang-kudang panegara suba liu negak ngantiang. Mirib tusing sabar dot nonton balih-balihane. Para pregina tarine ane liunan uli Batuan ento suba pada sayaga. Makejang suba mapayas lan suba pada nyaluk busana tarine.
Tuara ada ane len di keneh para anggota sekaane, tuah meled magambel apang melah apanga tusing kanti komplin tamune. Diapin maan pipis bedik, kanggoang, apang nyidaang dogen anggon mayah utang sig pande dagang gonge. Santer cenged pletukne Pekak Kumis sing ja kalah nglawan mahasisya ISI Denpasare ri kala magambel. Yen ketek meh ada pang selikur tamune tepuk tangan demen ipun nepukin baan semangat sekaan gonge magambel.
Manajer hotele ngaturang parama suksma, puas teken gambelane, aketo mase sekaa gonge puas sawireh suba suud acarane. Kedek maguyonan sambilanga ngajang perabot buin ka treke enggal-enggal lakar mulih. Saling walek saling guyonin. Kedek briag-briug kanti suba majalan treke ngamulihang. Ento ada lungsuran peras gonge garanga ajak makejang. Misi sumaga abulih maduman ajaka patpat. Sisane maan jaja uli lan begina ane atebih kadum, dadine maan padun agompesan.
Pekak Ari ngenggalang nyemak tipat ajak kacang saur maduman ngajak Pekak Kumis. Kaliwat seduk basangne ulian tusing maan nyokot nasi makirene luas, sepanan takut telat sawireh suba liwat jam lima mara ipun teka uli maburuh di proyek. Paling siduri Gurun Wija maan nyuh santun, ento kaempug mase kegarang baan timpalne ane lenan. Mabruag gaduh kenken cara nyalian di telagane sambehang maman.
Makerik maampelang ka mukak bedage, nadak treke ngerem kerana ada anak nyeberang jalan tusing nolih ka samping. Pekak Mangku kajepit negak ngelut tongkok gong tungkulan bengong, engsap dija ngejang pipis siu rupiah maan sesari di peras gonge i busan. Misah-misuh Gurun Wija, di kantong separine encak taluh santune dugase mesengeg. Meseselan dewekne. Buung maan nglablab taluh mani semengan. Kedek timpalne nepukin bajune Gurun Wija andih uyak taluh bebek.
Sambilanga makedekan, Gurun Anti prajani inget dugase luas noris dina Sukra abulan ane suba liwat. Dugase ento sekaa gonge suba suud magambel. Majalan treke uli hotel mulih ka Kemenuh. Nu di tengah jalan, saget tuun ujan bales. Terpale ane nylepit di bedag treke tonden mapasang. Lantas magrudugan sekaane. Makejang pada ngisiang tanggun-tangggun terpale apanga tusing kanti belus perabot gambelane. Lagute terpale ento bolong, payu belus licitan ajaka makejang. Ngilgilan awak sekaa gonge nganteg teked di jaba purane.
Tusing kanti duang dasa menit uyut ba duur treke saget suba mekejang leklok. Kiap, kenjel, lan basang seduk. Makejang negak nguntul tekol sambilanga ngundap-undap. Madingehan kranang-krining don gender mapalu macandetan kalawan munyin mesin treke ane mirib suba makelo tonden ma-servis.
Nu Pekak Ari magadang negak di bedag duri, udengne keles magandong di baong. Mirib di kenehne tusing ada len liang baan nyidaang nglunasin perabot gonge kanti jani suba dadi abarung. Bangga ipun nyidaang ngwarisang perabot gambelan abarung kapining pianak cucune. Yadiastun keto, ipun tusing ja pamrih dot teken penghargaan.
Jani disubane Pekak Ari mulih ka gumine wayah, di kadituane ipun tetep marasa bangga yadiapin mani puan pianak cucune engsap tekening tuyuh dewekne ngajak timpal-timpalne numtumang sakabesik perabot apang dadi gong kebyar abarung.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn